CELEX: E2012C0090
Language: et
Date: 2012-03-15 00:00:00
Title: EFTA järelevalveameti otsus nr 90/12/COL, 15. märts 2012 , mis käsitleb teatavate hoonete müüki Haslemoen Leiris (Norra) asuva siselaagri territooriumil

21.2.2013   
            
            
               ET
            
            
               Euroopa Liidu Teataja
            
            
               L 48/33
            
         EFTA JÄRELEVALVEAMETI OTSUS
   nr 90/12/COL,
   15. märts 2012,
   mis käsitleb teatavate hoonete müüki Haslemoen Leiris (Norra) asuva siselaagri territooriumil
   EFTA JÄRELEVALVEAMET (EDASPIDI „JÄRELEVALVEAMET”),
   Võttes arvesse Euroopa Majanduspiirkonna lepingut (edaspidi „EMP leping”), eriti selle artiklit 61 ja protokolli nr 26,
   Võttes arvesse EFTA riikide vahelist lepingut, millega asutatakse EFTA järelevalveamet ja kohus (edaspidi „järelevalve- ja kohtuleping”), eriti selle artiklit 24,
   Võttes arvesse järelevalve- ja kohtulepingu protokolli nr 3 (edaspidi „protokoll nr 3”), eriti selle I osa artikli 1 lõiget 2 ja II osa artikli 7 lõiget 5 ja artiklit 14,
   Olles kutsunud huvitatud isikuid üles esitama märkusi vastavalt osutatud sätetele (1)
   
   ning arvestades järgmist:
   I.   ASJAOLUD
   
   1.   MENETLUS
   
               (1)
            
            
               Kaebuse alusel ja pärast kirjavahetust (toimingud nr 427226, 422506, 449988, 428521 ja 458787) teatas järelevalveamet 24. märtsi 2010. aasta kirjas (toiming nr 549786) Norra ametiasutustele, et ta on otsustanud algatada teatavate hoonete müügi suhtes Haslemoen Leiris asuva siselaagri territooriumil protokolli nr 3 I osa artikli 1 lõikes 2 ette nähtud menetluse.
            
         
               (2)
            
            
               Järelevalveameti 24. märtsi 2010. aasta otsus nr 96/10/COL menetluse algamise kohta avaldati Euroopa Liidu Teatajas ning selle EMP kaasandes (2). Norra ametiasutused esitasid omapoolsed märkused 12. mai 2010. aasta kirjas ning 19. novembri 2010. aasta kirjas (toiming nr 557187 ja toiming nr 581797). Kolmandad isikud märkusi ei esitanud.
            
         2.   HASLEMOEN LEIR
   
               (3)
            
            
               2001. aastal otsustas Norra parlament (Stortinget), et sõjaväele kuuluvad varad, mida ei kasutata enam sõjalistel eesmärkidel, tuleks müüa turuväärtusega (3). Asjaomastele valdadele anti ostu eesõigus.
            
         
               (4)
            
            
               Üks müüdavatest varadest oli Haslemoen Leiri sõjaväelaager, mis asus Våleri vallas Hedmarki maakonnas ja kus sõjaline tegevus lõppes 30. juunil 2003. aastal. Norra riik käivitas müügiprotsessi 2004. aasta oktoobris, mille tulemusena ostis Våleri vald kogu sõjaväelaagri 46 miljoni Norra krooni eest vastavalt 16. aprilli 2005. aasta lepingule.
            
         
               (5)
            
            
               Haslemoen Leir oli sõjaväebaas alates 1950. aastatest ning koosnes järgnevast: i) metsamaa; ii) haritav maa; iii) elamumaa (millele samuti osutatakse nimetusega Storskjæret) ja iv) ala, mida kutsutakse siselaagriks.
            
         
               (6)
            
            
               Siselaager hõlmab ligikaudu 300 000 m2, sh 44 hoonet (4) pindalaga enam kui 42 000 m2. Hooned koosnevad muu hulgas barakkidest ja teenindushoonetest sõjaväeliseks tegevuseks, nt köök, kino, ohvitseride kasiino, kool ja õppeasutused, koolitus- ja mobiliseerimissektsioonid, laohooned ja garaažid. Mõni vanadest hoonetest on renoveeritud ning sõjaväelaager oli selle sulgemiseni heas korras.
            
         2.1   Haslemoen Leiri müük Norra riigilt Våleri vallale
   
   
               (7)
            
            
               Haslemoen Leiri müügi alustamisel 2004. aastal palus Norra riik sõltumatul hindamiseksperdil firmast Agdestein Takst & Eiendomsrådgivning hinnata Haslemoen Leiri (5). Agdesteini 22. detsembri 2004. aasta aruandes (esimene Agdesteini aruanne) jõuti järeldusele, et siselaagri ja selle 44 hoone „väärtus investori jaoks” (6) oli 39 miljonit Norra krooni, kui hooned müüakse eraldi. Kui siselaager oleks müüdud tervikuna, oleks aruande kohaselt „väärtus investori jaoks” 29 miljonit Norra krooni. Aruanne hõlmas 44 hoonest enamiku individuaalse väärtuse hindamist, sh kõigi hoonete spetsifikatsioone ja lühikirjeldusi ning nende tehnoseisundit.
            
         
               (8)
            
            
               10 miljoni Norra krooni suurusele mahahindlusele osutati järgmistes aruannetes ja kirjavahetuses kui 30 % suurusele mahahindlusele (või ligikaudu 30 % suurusele mahahindlusele). Kuid mahahindlus, mis anti siselaagri tervikuna ostmise korral, oli tegelikult pigem 25,64 % (10 miljonit Norra krooni lahutada 39 miljonist Norra kroonist = 25,641025 %).
            
         
               (9)
            
            
               Ostja ehk Våleri vald palus sõltumatutel hindajatel Erik Alhaugil ja Trond Bakkel hinnata siselaagri ja elamumaa, mida kutsutakse Storskjæretiks, väärtust. Nende hindamine tugines samuti siselaagri tervikuna müügile. Nad arvutasid välja väärtuse investori jaoks, st eeldatava turuväärtuse, mis põhines tulevasel hoonetest saadaval renditulul. Aruanne oli võrdlemisi lühike, 4 lehekülge pikk, ja ei tuginenud hoonete füüsilisele kontrollile, vaid olemasolevatele aruannetele ja hindamistele. Aruandes võeti arvesse hoonete funktsionaalseteks rendiobjektideks muutmiseks vajalikke kulusid. Aruandes oletati, et kõigi hoonete väljaüürimiseks kulub aega, võttes arvesse hoonete geograafilist asukohta ja Våleri valla piiratud arvuga elanikkonda. Mõni neist hoonetest oli juba välja üüritud, kuid lühiajaliselt. Aruandes rõhutati lisaks veel seda, et mitmed hooned, sh barakid, tuleb kõlbmatuks tunnistada, kuna nad olid tehniliselt halvas seisukorras. Kuna ka paljud teised hooned vajasid ulatuslikumat remonti, jõuti aruandes järeldusele, et tõenäoline tulevane renditulu ei kata isegi tavapäraseid hooldus- ja tegevuskulusid. Erik Alhaug ja Trond Bakke järeldasid 18. jaanuaril 2005. aastal (Alhaug/Bakke aruanne) (7) seetõttu, et siselaagri kui terviku väärtus tulevase renditulu põhjal oli 0 Norra krooni (8).
            
         
               (10)
            
            
               Selleks et kooskõlastada esimese Agdesteini aruande ja Alhaug/Bakke aruande tähelepanekud ning jõuda õige turuhinnani, palus Norra riik koostada ettevõttel Agdestein Takst & Eiendomsrådgivning teine hindamisaruanne, tuginedes kahele lahknevale väärtuse hindamisele. Kõnealuse uue hindamise jaoks antud volitusega paluti Agdesteinil esitada Haslemoen Leiri koondväärtus. Koondväärtuse 3. märtsi 2005. aasta aruandes (teine Agdesteini aruanne) (9) selgitati, et selline koondväärtus on vaid üks mitmest lähenemisviisist väärtuse leidmiseks ning et erapooletu kolmas isik oleks võinud võtta alternatiivina arvesse kahe olemasoleva hindamise hinnangulisi väärtusi. Kahe eelmise hindamise koondväärtuse alusel ja kohandades mõningaid eelmistes hindamistes tehtud faktivigu, hinnati Haslemoen Leiri turuväärtuseks ligikaudu 58 miljonit Norra krooni. Aruandes eeldati siiski, et sõjaväelaagri turuväärtus väheneb täiendava 12 miljoni Norra krooni võrra, (10) kui terve laager, st neli erinevat ala, müüakse koos.
            
         
               (11)
            
            
               Siselaagri konkreetsemas väärtuse hindamises oli koondväärtuseks määratud esialgu 14,5 miljonit (29 miljonit Norra krooni (11) + 0, jagatud kahega) (12). Seda väärtust kohandati siiski ülespoole ühe miljoni Norra krooni võrra, tuginedes kahele täiendavale kohandamisele ehk barakkide ja väljaarendamata maa, mille tulevane planeering ei olnud kinnitatud, väärtusele. Seega oli siselaagri kohandatud koondväärtus selle tervikuna müümise korral 15,5 miljonit Norra krooni.
            
         
               (12)
            
            
               Teise Agdesteini aruande alusel võttis vald Haslemoen Leiri 1. juunil 2005. aastal üle 46 miljoni Norra krooni eest. Seega anti vallale kaks eespool märgitud allahindlust: „ligikaudu 30 % suurune allahindlus” (13) siselaagri tervikuna ostmisel ja veel 20 % suurune „koguselt tehtav allahindlus” terve Haslemoen Leiri ostmise tõttu.
            
         2.2   Siselaagri müük osadena Våleri valla poolt ettevõttele Haslemoen AS
   
   
               (13)
            
            
               Våleri vald oli teatanud, et müüb Haslemoen Leiri ostjale, kes arendab territooriumi asjakohasel viisil ning loob võimalikult palju uusi töökohti. Vald selgitas, et kuigi mitu poolt tundis huvi siselaagri mõne hoone vastu, soovis ta leida ostja, kes tagaks siselaagri ühtse arendamise ja parima kasutamise.
            
         
               (14)
            
            
               Valla nõuete täitmiseks asutasid kolm erinevat poolt, kellest kõik olid tundnud huvi siselaagri osade vastu, uue ettevõtte Haslemoen AS (14). Nimetatud ettevõte väljendas kavatsust kasutada varasid majutustegevuseks ning erinevateks kultuuri- ja sporditegevusteks ja -üritusteks. Sihtrühmad oli sõjavägi, turvateenuste pakkujad ja autotööstus.
            
         
               (15)
            
            
               27. veebruaril 2006. aastal kiitis vallavolikogu (Kommunestyret) heaks siselaagri territooriumil asuvast 44 hoonest 29 müügi ettevõttele Haslemoen AS 4 miljoni Norra krooni eest. Müüdud hoonete hulka kuulusid majutushooned ja barakid, ohvitseride ja sõdurite kasiinod koos sööklatega, auditoorium, kino, õppehoone, keskküte, büroohoone, hospidal ja mitu garaaži.
            
         
               (16)
            
            
               Vallavolikogu 27. veebruari 2006. aasta koosoleku ettevalmistavatest dokumentidest selgub, et kaheldi vara väärtuses ja selles, kas müügihind võiks sisaldada riigiabi. Dokumentides osutatakse Norra kohalike ja piirkondlike ametiasutuste assotsiatsiooni (edaspidi „KS”) advokaadilt samal päeval saadud kirjale. Kirjas nimetatakse EMP riigiabi eeskirju ning seda, et turuväärtusest väiksema hinnaga müük võib sisaldada riigiabi. Kirjas osutati lisaks sellele, et kaks pakkumist, sh ettevõtte Haslemoen AS pakkumine, mis hõlmas enamikku siselaagri hooneid, moodustasid kokku 6 miljonit Norra krooni. Advokaat tuletas meelde järelevalveameti suuniseid maa müügi kohta ja suunistes kirjeldatud meetodeid riigiabi välistamiseks ning osutas teisele Agdesteini aruandele, kus siselaagri väärtuseks oli esialgu määratud 14,5 miljonit Norra krooni. Advokaat väitis, et kui võrrelda seda 6 miljoni Norra krooni suuruse pakkumisega, on saadud pakkumiste vastuvõtmine seotud olulise riskiga, et müük toimub turuväärtusest väiksema hinnaga ning sisaldab seetõttu riigiabi eeskirjade rikkumist. Sellest lähtuvalt soovitas advokaat teha uue väärtuse hindamise ning soovitas vallavolikogul oodata müügiotsuse vastuvõtmisega kuni uue hindamise lõpetamiseni.
            
         
               (17)
            
            
               Sellele tuginedes soovitas vallavanem (Rådmannen) lükata volikogul see küsimus edasi ning oodata täiendavaid selgitusi. Ettepaneku lükkas tagasi volikogu enamus (13 vastuhäält, 6 poolthäält) ja seega kiideti müük heaks, kuid volikogu oli seisukohal, et KSi advokaadid peavad koostama võimalike konkurentsiprobleemide nõuetekohase riskihindamise. Volikogu andis lisaks valla täitevkomiteele (Formannskapet) volitused riski hindamiseks (15).
            
         
               (18)
            
            
               Järelevalveametile ei ole esitatud kõnealuseid hilisemaid riskihindamisi, mis volikogu ette kirjutas. Vald selgitas aga, et kinnisvarahindaja Trond Bakke, kes korraldas väärtuse hindamise valla nimel kinnisvara ostmise korral Norra riigilt 2005. aastal, nõustas valda ka ettevõttele Haslemoen AS müümise protsessi käigus 2006. aastal. Kuigi 29 hoone puhul konkreetset hindamist ei korraldatud, esitas vald kaks müügihinna hindamist, millest mõlema koostaja on Trond Bakke ja mis on pärit 2. maist 2006.
            
         
               (19)
            
            
               2. mai 2006. aasta arvutused, mida kirjeldatakse üksikasjalikumalt allpool, esitati selleks, et näidata, et vald müüs 29 hoonet algkulust suurema hinna eest. Sellegipoolest ei mõista järelevalveamet, kas neid arvutusi tutvustati vallale enne lepingule lõplikku allakirjutamist ja kas vald võttis neid ka arvesse. Vald on kirjavahetuses järelevalveametiga osutanud, et hindamisi võeti arvesse enne müügilepingu ametlikku heakskiitmist. Siiski puuduvad viited nimetatud hindamistele vallavolikogu või täitevkomitee, kellele anti, nagu on eespool märgitud, volitused võimalike konkurentsiprobleemide riski hindamiseks, koosolekute transkribeeringutes või ettevalmistavates dokumentides.
            
         
               (20)
            
            
               2. mai 2006. aasta esimeses müügihinna hindamises arvestati, et summa, mille vald algul maksis siselaagri ostmise eest 2005. aastal, oli 12,4 miljonit Norra krooni. Hindamine lähtus teisest Agdesteini aruandest, kus siselaagri väärtuseks hinnati 15,5 miljonit Norra krooni, vt punkt 11 eespool. Sellest summast lahutati maha 3,1 miljonit Norra krooni. Nimetatud mahaarvamine oli ligikaudu 20 % suurune mahahindlus vallale Haslemoen Leiri ühe tervikuna ostmise eest, vt eespool punkte 10 ja 12. Sellele tuginedes jõuti hindamises järeldusele, et 12,4 miljonit Norra krooni on siselaagri „keskmine” väärtus.
            
         
               (21)
            
            
               Sama päeva ehk 2. mai 2006. aasta teises hindamises on esitatud siselaagri hoonete väärtuse arvutuskäik, mis hõlmab 29 hoonet vastavalt lepingule ettevõttega Haslemoen AS. Arvutus ei tuginenud hoonete väärtuse hindamisele, vaid selle asemel kohaldati lähtepunktina siselaagri algkulu 12,4 miljonit Norra krooni, enne kui sellest lahutati siselaagri nende hoonete hinnanguline väärtus, mida ei müüdud ettevõttele Haslemoen AS.
            
         
               (22)
            
            
               Esiteks hinnati arvutustes viie hoone (16), mis jäid Våleri valla omandusse, koguväärtuseks ligikaudu 3,67 miljonit Norra krooni. See väärtus tugines osaliselt esimeses Agdesteini aruandes kehtestatud koondväärtusele (või 50 %), vt eespool punkt 11. Kahe hoone puhul kohaldati arvutuses uuemat ja kõrgemat individuaalse väärtuse hindamist. See oli seotud hoonetega nr 3 (spordihoone) ja nr 45 (kombineeritud hoone ladude, büroode ja töökojaga). Esimeses Agdesteini aruandes hinnati hoone nr 45 väärtuseks 1,9 miljonit Norra krooni (17). Seega oli koondväärtus 950 000 Norra krooni. Siiski osutasid hoone nr 45 väärtuse uuemad hindamised sellele, et selle hinnanguline väärtus on 3 miljonit Norra krooni. Ülejäänud nelja hoone väärtuseks, mis vald endale jättis (hooned nr 32, 34, 44 ja 3), hinnati 662 500 Norra krooni. Seega oli valla viie hoone koguväärtuseks määratud 3 662 500 Norra krooni (ligikaudu 3,67 miljonit).
            
         
               (23)
            
            
               Järgmine mahaarvamine arvutustes oli siselaagri 11 ülejäänud hoone kohta, mille arvutuskäik osutas ettevõtte Norsk Trafikksenter viie miljoni Norra krooni suurusele 26. aprilli 2006. aasta pakkumisele (18).
            
         
               (24)
            
            Lisades nelja miljoni Norra krooni suuruse lepingu maksumuse 29 hoone eest lepingus ettevõttega Haslemoen AS, hindas Trond Bakke siselaagri müügi koguväärtuseks 12,67 miljonit Norra krooni (
                  ).
         
               (25)
            
            
               Lepingule valla ja ettevõtte Haslemoen AS vahel kirjutati alla 22. mail 2006. aastal.
            
         3.   NORRA AMETIASUTUSTE MÄRKUSED
   
               (26)
            
            
               24. märtsi 2010. aasta otsuses menetluse algatamise kohta väljendas järelevalveamet kahtlust, kas 4 miljonit Norra krooni, mis Haslemoen AS maksis 29 hoone ostu eest Våleri vallale, on turuväärtus ning kas ostu-müügitehing sõlmiti kooskõlas turumajandusliku investori põhimõttega. Norra ametiasutused edastasid vastusena menetluse algatamise otsusele kaks kirja Våleri vallalt (19).
               Våleri vald tunnistas, et ei kohaldanud ühte meetodit riigiabi olemasolu välistamiseks, mis sisaldub järelevalveameti maamüügi suunistes turuhinna kindlaksmääramiseks, kuid et see ei tähenda, et hind sisaldab tingimata riigiabi. Vald selgitas: „hoonete müümisel soovis vald luua uusi tegevusi laagri territooriumil. Seega võttis vald hoonete hinna kindlaksmääramisel arvesse pigem ostjate lubadusi töökohtade loomise kohta kui põhimõtteid, mida kasutatakse müügihinna kindlaksmääramiseks.” (20)
               
            
         
               (27)
            
            
               Vald viitas peale selle otsusele menetluse algatamise kohta, kus järelevalveamet selgitas, et eelnenud müügiprotsessi puhul kindlaks määratud turuväärtuse ulatuses võib avaliku sektori asutus kasutada turuväärtusele osutamisel algkulu, välja arvatud juhul, kui ostust on kulunud märkimisväärselt palju aega. Vald märkis, et järelevalveamet rõhutas ebakindlust, mis on seotud kõnealust liiki maaga ehk kõrvalises asukohas asuva endise sõjaväelaagriga. Valla sõnade kohaselt on õige pidada ostu-müügitehingu koguhinnaks 46 miljonit Norra krooni, tuginedes koondväärtuse – sealhulgas mahahindluse – hindamisele, kuna sõjaväelaagri turuväärtus ja siselaagri koondväärtus 12,4 miljonit Norra krooni oli siselaagri territooriumil asuva 44 hoone turuväärtus.
            
         
               (28)
            
            
               Selleks et määrata kindlaks valla algkulu kõnealuse 29 hoone eest, oli vald seisukohal, et õige on lahutada siselaagri muu vara väärtus, mis ei sisaldunud ostu-müügilepingus. Seepärast, alustades 12,4 miljonist Norra kroonist, mis vald oli maksnud 44 hoone eest aasta varem, ning lahutades vara väärtuse, mis ei sisaldunud ostu-müügilepingus, on valla arvates võimalik järeldada, et kõnealuse 29 hoone turuhind oli 4 miljonit Norra krooni. Selle järelduse toetuseks osutas vald eespool kirjeldatud Trond Bakke 2. mai 2006. aasta arvutustele. Vald märkis kirjavahetuses järelevalveametiga, et siselaagri koondväärtuseks tuleks määrata 12,4 miljonit Norra krooni ning „nende varade väärtus, mida lepinguga ei ole hõlmatud, moodustab väärtuse, mis on suurem terve siselaagri väärtusest.” Järelevalveamet oletab, et vald soovis selle seisukohaga öelda, et siselaagri eri hoonete müügiväärtused, nagu need oli arvutanud Trond Bakke, olid suuremad valla väidetavast algkulust 12,4 miljonit Norra krooni.
            
         
               (29)
            
            
               Ka teiste siselaagri hoonete väärtuse kohta, mida ei müüdud ettevõttele Haslemoen AS, esitas vald 15. märtsi 2006. aasta hindamisaruande (koostaja Erik Alhaug), mis käsitles enamasti samu hooneid, mille kohta ettevõte Norsk Trafikksenter oli esitanud pakkumise (nr 28, 35, 36, 37, 38, 39, 46, 47, 50 ja 94). Aruandes hinnati nimetatud kümne hoone koguväärtuseks 5,5 miljonit Norra krooni, kui need müüakse tervikuna, ning 6,65 miljonit Norra krooni, kui need müüakse eraldi.
            
         
               (30)
            
            
               Seega, tuginedes nendele arvutustele ja valla esitatud hindamistele, vastas ettevõttele Haslemoen AS müüdud 29 hoone 4 miljoni Norra krooni suurune hind turuväärtusele. Siselaagri koguväärtus oli seega: 3,67 miljonit Norra krooni (nende hoonete väärtus, mis vald kavatses endale jätta) pluss 5 miljonit Norra krooni (ettevõtte Norsk Trafikksenter pakkumine või alternatiivina 5,5 miljonit, mis hinnati hilisemas väärtuse hindamises) pluss 4 miljonit Norra krooni (29 hoone hind ettevõttele Haslemoen AS) = 12,67 miljonit Norra krooni, mis on suurem valla algkulust 12,4 miljonit Norra krooni.
            
         
               (31)
            
            
               Vald tuletas samuti meelde, et ostu-müügileping Våleri valla ja ettevõtte Haslemoen ASi vahel sisaldab hinda vähendavaid elemente. Vald osutab kohustusele, mille kohaselt peab ostja üürima ostetud õppehoone välja üheks aastaks tasuta ning et mitte üheski hindamistest ei võeta arvesse maapinna võimalikku reostust.
            
         
               (32)
            
            
               Lõpuks väidab vald, et ka ettevõttele Haslemoen AS mõlema mahahindluse tegemine, mis tehti vallale sõjaväelaagri ostmisel riigilt, oli õigustatud. Kuigi vald mõistab sellega seoses järelevalveameti muret, mida see väljendas otsuses menetluse algatamise kohta, selgitas vald, et kuigi müüdi ainult osa siselaagri 44 hoonest, põhineb ostu-müügileping Våleri valla ja ettevõtte Haslemoen AS vahel eeldusel, et ostja arendab ja kasutab kogu siselaagrit, samuti väljapoole jäävat territooriumi tervikuna koostöös Våleri vallaga. 4 miljoni Norra krooni suurune müügihind ettevõttele Haslemoen AS kajastab seda eeldust. See on ka põhjus, miks tuleb lõpphinna kindlaksmääramisel kohaldada 30 % suurust mahahindlust siselaagri tervikuna müümisel pluss 20 % suurust mahahindlust kogu Haslemoen Leiri müümisel. Viimast mahahindlust ei tohiks käsitleda plokk-mahahindlusena, mida ei kohaldata, kui ostja ei osta tervet laagrit. Vald rõhutas, et püüdis käsitleda müüki nii, et see ei põhjustaks probleeme EMP riigiabi eeskirjade seisukohast.
            
         II.   HINDAMINE
   
   4.   RIIGIABI OLEMASOLU
   
               (33)
            
            
               EMP lepingu artikli 61 lõige 1 on järgmine:
               „Kui käesolevas lepingus ei ole sätestatud teisiti, on igasugune EÜ liikmesriikide või EFTA riikide poolt või riigi ressurssidest ükskõik missugusel kujul antav abi, mis kahjustab või ähvardab kahjustada konkurentsi, soodustades teatud ettevõtjaid või teatud kaupade tootmist, käesoleva lepinguga kokkusobimatu niivõrd, kuivõrd see mõjutab lepinguosaliste vahelist kaubandust.”
            
         
               (34)
            
            
               Riigiabi sisaldamiseks EMP lepingu artikli 61 lõike 1 tähenduses peab müük pakkuma abisaajale majanduslikku eelist. Kui tehing toimus vastavalt turumajandusliku investori põhimõttele, st vald müüs maa turuväärtuse eest ning kui tehingu tingimused oleks olnud eraõiguslikule müüjale vastuvõetavad, siis ei oleks tehing riigiabi hõlmanud.
            
         
               (35)
            
            
               Järelevalveameti suunised riigiabi elementide kohta maa ja hoonete müügil avaliku sektori asutuste poolt selgitavad, kuidas järelevalveamet kohaldab riigiabi eeskirju riigi maa ja hoonete müügi hindamisel. Jaotises 2.1 kirjeldatakse müüki tingimusteta pakkumismenetluse kaudu. Jaotises 2.2 kirjeldatakse müüki sõltumatu eksperdihindamise alusel. Need kaks menetlust võimaldavad EFTA riikidel käsitleda maa ja hoonete müüki viisil, mis tavaliselt välistab riigiabi. Nagu eespool märgitud, ei järgitud kumbagi menetlust siis, kui Våleri vald müüs 29 hoonet ettevõttele Haslemoen AS.
            
         
               (36)
            
            
               Suuniste jaotise 2.2 punktis d on sätestatud, et ametivõimude poolt maa ja hoonete soetamisega seotud algkulud osutavad turuväärtusele, välja arvatud juhul, kui valla ostust on kulunud märkimisväärselt palju aega. Turuväärtus ei peaks olema väiksem algkulust esimese kolme aasta jooksul pärast soetamist. On ütlematagi selge, et algkulu kui turuväärtusele osutaja järgmiseks kolmeks aastaks kohaldub üksnes juhul, kui maa või hooned soetati alguses turuhinna eest.
            
         
               (37)
            
            
               Seega, kuigi 29 kõnealust hoonet müüdi ettevõttele Haslemoen AS vähem kui aasta pärast seda, kui vald ostis riigilt Haslemoen Leiri, tõstatus kaks küsimust. Esiteks, kas eelmine Haslemoen Leiri ostu-müügitehing Norra riigi ja Våleri valla vahel toimus turutingimuste kohaselt. Teiseks, eeldusel, et see nii oli, kas Våleri vald müüs seejärel siselaagri vastavad osad ettevõttele Haslemoen AS hinna eest, mis vastas vähemalt algkulule.
            
         4.1   Kas vald soetas Haslemoen Leiri turutingimuste kohaselt?
   
   
               (38)
            
            
               Nagu eespool kirjeldatud, valitses riigi ja Våleri valla vahel toimunud läbirääkimistel Haslemoen Leiri turuväärtuse, eelkõige siselaagri väärtusega seoses suur ebakindlus. Esimeses Agdesteini aruandes hinnati siselaagri väärtuseks investori jaoks 39 miljonit Norra krooni (või 29 miljonit Norra krooni tervikuna müümise korral) ja väärtuseks kasutaja jaoks 44 miljonit Norra krooni ning Alhaug/Bakke hinnangu kohaselt oli hoonete väärtus investori jaoks 0 Norra krooni.
            
         
               (39)
            
            
               Järelevalveameti arvates on sellist liiki maa – endine sõjaväelaager vanade, kuid suhteliselt hästi säilinud hoonetega, nii elu- kui ka muude hoonetega, mis asub kõrvalises kohas – esmase väärtuse hindamine alati seotud arvestatava ebakindlusega. Siiski võib hindamistevaheline suur erinevus olla antud juhul tingitud erinevatest eeldustest tulevase kasutamise kohta, muu hulgas selle kohta, kas hooneid hoitakse väljaüürimise eesmärgil või kas need müüakse, kas eraldi või tervikuna. Nagu selgus esimeses Agdesteini aruandes, avaldavad sellised kõikumised olulist mõju. Järelevalveametil on keeruline mõista, miks ei taganud tehingu pooled hindamise aluseks olevate eelduste paremat kooskõlastamist enne hindamiste lõpuleviimist.
            
         
               (40)
            
            
               Seda enam, et nad nõustusid natuke aega pärast seda, kui olid avastanud, et väärtuse hindamised on väga erinevad, ühitama erinevaid lähtepunkte lihtsalt seeläbi, et sõlmisid kompromissi. Kirjeldatud meetodi kasutamine tohutu suure ja erilise kinnisvara, nagu Haslemoen Leir, tõelise turuväärtuse kindlaksmääramiseks näib küsitav. Järelevalveameti arvates oleks olnud palju asjakohasem määrata uued eksperdid või vähemalt ühitada hindamistes laagri samaväärse tulevase kasutamise hindamine ning nende tegurite üksikasjalikum hindamine, mille tulemusel suur lõhe üldse tekkis. Sellega seoses tuletab järelevalveamet meelde, et Norra Parlament (Stortinget) otsustas, et endised sõjaväelaagrid tuleb müüa turuväärtusega, vt eespool punkt 3.
            
         
               (41)
            
            
               Näib, et ka siselaagri osade väärtuse hilisemates hindamistes, millega järelevalveamet sai tutvuda uurimise käigus, arvestatakse siselaagri hoonete kõrgema väärtusega kui kompromisskokkuleppes järgitu, vt eespool punktid 22 ja 29.
            
         
               (42)
            
            
               Eraldi vaadatuna ei valmista see toiming kui avalik-õiguslike asutuste vaheline probleeme. Siiski, kui ostjal, nagu antud juhul, ei olnudki plaanis vara endale jätta, vaid ta pigem kavatses selle varsti edasi müüa eraettevõtetele, siis on turuväärtuse küsimus palju olulisem. Eelkõige juhul, kui ostja ei korralda uut väärtuse hindamist, vaid pigem müüb vara sama või isegi madalama hinna eest eelnevalt valitud ostjale.
            
         
               (43)
            
            
               See ei muuda asjaolu, et riik müüs sõjaväelaagri Våleri vallale sõltumatu eksperdihindamise (teine Agdesteini aruanne) alusel. Muidugi tuleb tunnistada, et nn koondväärtuse meetod, millele selle hindamise puhul tugineti, ei olnud midagi enamat kui lihtne arvutus, kus kahe varasema hindamise väärtus liideti ja jagati seejärel kahega. Selline meetod ei vaja kindlasti välisekspertide arvamust ning arvutus ei ole iseenesest veenvam pelga asjaolu tõttu, et selle on teinud sõltumatu ekspert. Aruanne on samuti üsna lühike, vaid pisut pikem kui üks lehekülg, ning selle ligikaudsuse tõttu näib, et seda on käsitletud isoleeritult.
            
         
               (44)
            
            
               Sellegipoolest tuleb aruannet käsitleda kahe varasema väärtusehindamise kontekstis, mis on palju üksikasjalikumad ja põhjalikumad, eelkõige esimene Agdesteini aruanne, mis sisaldas siselaagri kõigi hoonete individuaalset hindamist. Lisaks märkis järelevalveamet, et teises Agdesteini aruandes tehti esialgsetesse hindamistesse teatavaid muudatusi ja kohandusi. See osutab asjaolule, et läbivaadatud hindamine oli mõnevõrra üksikasjalikum kui pelk kompromissarvutus. Lõpuks märgib järelevalveamet, et aruandes ei vaidlustatud, et koondväärtus tähistas turuväärtust, vaatamata sellele, et aruandes väideti, et väärtuse kindlaksmääramiseks on olemas ka muid meetodeid.
            
         
               (45)
            
            
               Seega, võttes arvesse märkimisväärset ebakindlust, mis on seotud eri aladest ja erinevat liiki hoonetest koosneva ning kõrvalises ja suhteliselt hõreda asustusega kohas asuva endise sõjaväelaagri väärtuse hindamisega, järeldab järelevalveamet, kuigi jääb kahtlevale seisukohale, et riik müüs Haslemoen Leiri Våleri vallale turuväärtusega.
            
         
               (46)
            
            
               Järgmine küsimus on seetõttu: kas vald müüs siselaagri osad ettevõttele Haslemoen AS vähemalt algkuluga võrdväärse hinna eest.
            
         4.2   Kas 29 hoone hind vastas algkulule?
   
   
               (47)
            
            
               Selle hindamine, kas 29 hoone müügihind vastas algkulule, näib keeruline, kuna riigi ja valla vahelises lepingus ei märgitud selgelt, kui palju vald maksis siselaagri eri hoonete eest. Selle asemel maksis vald kindla suurusega summa 15,5 miljonit Norra krooni, mis hõlmas „ligikaudu 30 % suurust” mahahindlust (21) terve siselaagri soetamise eest. Lõpuks sai vald veel 20 % mahahindlust sõjaväelaagri kõigi nelja ala soetamise eest.
            
         
               (48)
            
            
               Võib vaid ette kujutada erinevaid meetodeid, mille abil võib proovida kindlaks teha, kui palju maksis vald tegelikult siselaagri kõnealuse 29 hoone eest, nt tuginedes hoonete arvule või väärtusele, võrreldes hoonete koguarvuga või koguväärtusega. Siiski, nagu eespool kirjeldatud, ei ole järelevalveametile arusaadav, kas vald tegi enne müümist ettevõttele Haslemoen AS ka tegelikult sellised arvutused, et teha kindlaks kõnealuse 29 hoone algkulu. Järelevalveamet ei ole saanud ühtki ajakohast dokumenti selle kohta, et sellised arvutused on tehtud läbirääkimiste ajal või hiljem, kui müük ootas vallavolikogu heakskiitu.
            
         
               (49)
            
            
               Vald osutas haldusmenetluse käigus erinevatele kaalutlustele ja eesmärkidele, näiteks uute tööhõivevõimaluste loomisele ja siselaagri tulevasele tervikuna arendamisele kohaliku kogukonna hüvanguks. Kuna sellised kaalutlused ei ole tingimata vastuolus turuväärtusega müügi toimumisega, ei toeta nad sellisena asjaolu, et peamiseks lähtepunktiks oli müük ilma riigiabi elementideta. Lisaks tunnistas vald järelevalveameti konkreetsele küsimusele vastates, et ei saa praegu dokumenteerida, milline oli kõnealuse vara tegelik väärtus selle müümise ajal.
            
         
               (50)
            
            
               Vallavolikogu tegutsemine ostu-müügitehinguga seoses lisab samuti ebakindlust võimaliku riigiabi olemasolu suhtes. Nagu eespool kirjeldatud, ei korraldanud vald ei avalikku pakkumist ega palunud sõltumatul eksperdil teha müüdud hoonete hindamist. Hiljem ei võtnud vald kuulda nõu KSi väliselt õigusnõunikult ega vallavanemalt, et lükata edasi müüki ja selgitada väärtust. Kuigi vallavolikogu kiitis heaks müügi tingimusel, et KS korraldab võimalike konkurentsiprobleemide riskihindamise, ei saanud järelevalveamet lisateavet nimetatud riskihindamiste kohta.
            
         
               (51)
            
            
               Vald esitas kaks arvutust, mille oli koostanud valla väline kinnisvarahindaja 2. mail 2006. aastal, vt kirjeldust eespool punktides 20 ja 21. Vald tunnistas, et esimene hindamine näitab, et valla algkulu siselaagri soetamisel oli 12,4 miljonit Norra krooni. Teine hindamine näitab väidetavalt, et siselaagri teiste hoonete väärtus, mida ei müüdud ettevõttele Haslemoen AS, oli hinnanguliselt vastavalt 3,67 miljonit ja 5 miljonit Norra krooni. Kui lahutada need algkulust 12,4 miljonit Norra krooni, näitavad need hindamised valla sõnade kohaselt, et 29 kõnealuse hoone algkulu ei olnud suurem kui 4 miljonit Norra krooni.
            
         
               (52)
            
            
               Järelevalveamet ei nõustu, et nende arvutuste põhjal on selge, et hooned müüdi turuväärtusega. See vaidlustab nii lähtepunkti seoses siselaagri algkuluga kui ka teiste hoonete eeldatava väärtuse lahutamise meetodi, et teha kindlaks „ülejäänud” algkulu.
            
         
               (53)
            
            
               Lähtepunktiga seoses viitavad arvutused siselaagri väärtusele, nagu see on kindlaks tehtud teises Agdesteini aruandes – 15,5 miljonit Norra krooni. Sellest lahutati 20 % suurune mahahindlus, mis anti vallale sõjaväelaagri tervikuna soetamise eest, et arvutada välja siselaagri väärtus 12,4 miljonit Norra krooni.
            
         
               (54)
            
            
               Selle allahindluse alust selgitati teises Agdesteini aruandes:
               „Me oleme veendunud, et nelja erineva ala ühismüügi turg hõlmaks hinnaalandust muu hulgas riski ja suuremate tegevuskulude tõttu. Siiski on ostjal võimalik pärast soetamist teha kiiresti muutus sellises lähenemisviisis ning müüa näiteks haritav maa või metsamaa eraldi, mis osutavad eraldi suunda. Nii hoonete kui ka siselaagri alade väärtuse hindamised sisaldavad juba ligikaudu 30 % suurust „koguselt tehtavat allahindlust” nende objektide ühismüügi tõttu. Me usume täiendavasse väärtuse vähendamisse umbes 20 % võrra (–12 miljonit) terve laagri ühismüügi korral, st 58 miljonilt Norra kroonilt 46 miljoni Norra kroonile.” (22)
               
            
         
               (55)
            
            
               Seega oli 20 % suurune allahindlus konkreetsemalt seotud asjaoluga, et vald ostis terve sõjaväelaagri korraga, st kõik punktis 5 nimetatud neli ala.
            
         
               (56)
            
            
               2. mai 2006. aasta hindamine, millele on viidatud, ei sisalda ühtki põhjendust, miks vajab turumajanduslik investor sarnast mahahindlust, kui müüki pannakse üks ala neljast. Ettevõttele Haslemoen AS tehtud mahahindluste põhjendamiseks osutas vald asjaolule, et ostu-müügileping Våleri valla ja ettevõtte Haslemoen AS vahel põhines eeldusel, et ostja arendab ja kasutab tervet siselaagrit, nagu ka sellest väljapoole jäävaid alasid tervikuna koostöös Våleri vallaga. See oli valla sõnul põhjus, miks ettevõttele Haslemoen AS tehti nii 30 % suurune mahahindlus siselaagri müümise eest tervikuna kui ka täiendav 20 % suurune mahahindlus terve Haslemoen Leiri eest.
            
         
               (57)
            
            
               Kuigi piirangud vara tulevase kasutamise suhtes võivad vähendada väärtust, ei ole järelevalveamet teadlik praegusel juhul piirangutest, mis võiksid tagada märkimisväärse mahahindluse. Ostu-müügilepingus ega üheski teises järelevalveametile esitatud ajakohases dokumendis ei näi sisalduvat ühtki sätet, mis kajastaks selliseid või muid erikohustusi ostjale vara haldamise kohta koostöös vallaga.
            
         
               (58)
            
            
               Nagu eespool märgitud, rajaneb mõte, et edasimüük vähemalt algkulu eest võib välistada riigiabi, tingimusel, et maa või hooned omandati alguses turuväärtusega. Kui avalik-õiguslik asutus, nagu praegusel juhul, ostis vara suurema summa eest, kui ta selle edasi müüs, ning kui talle tehti sellega seoses oluline mahahindlus, ei saa eeldada, et samasugune mahahindlus on tagatud ka edasimüügi korral. Selle asemel peab see sõltuma hindamisest, kas turumajanduslik investor oleks teinud hinnast samasugused mahahindlused ka teise ja palju piiratuma tehingu puhul.
            
         
               (59)
            
            
               Antud juhul näib see ebatõenäoline juba põhjusel, et mõlemad mahahindlused tehti kogusest sõltuvate mahahindlustena, tuginedes eelkõige asjaolule, et ostja ostis terve kõnealuse territooriumi. Tõepoolest näib, et selline kahekordne allahindlus on antud juhul välistatud juba põhjusel, et nn 30 % suurune allahindlus tehti siselaagri kui sellise soetamise eest. Seega peab täiendav 20 % suurune mahahindlus olema seotud asjaoluga, et ostja ehk vald ostis lisaks ka ülejäänud alad. See näib samuti olevat allahindluse alus, nagu on selgitatud teises Agdesteini aruandes, mida tsiteeriti eespool. Selle põhjal ning mis tahes ajakohase vastupidise hindamise puudumise tõttu peab järelevalveamet järeldama, et ei olnud alust oletada, et turumajanduslik investor oleks teinud täiendava 20 % suuruse mahahindluse juhul, kui müüki oleks pandud ainult osa siselaagrist.
            
         
               (60)
            
            
               Niinimetatud 30 % suuruse mahahindlusega seoses tuletab järelevalveamet meelde, et teises Agdesteini aruandes selgitati, et siselaagri 15,5 miljoni Norra krooni suurune väärtus sisaldas 10 miljoni Norra krooni suurust mahahindlust ning see oli prognoositud hind, mida turumajanduslik investor oleks küsinud siselaagri tervikuna ostmisel, st kõigi 44 hoone eest. Seepärast on tarvis hinnata, kas vald võis teha sarnase mahahindluse ettevõttele Haslemoen AS, kui see ostis siselaagri osad.
            
         
               (61)
            
            
               Hoonete arvus mõõdetuna hõlmas müük 29 hoonet 44st, (24) st ligikaudu 2/3 hoonetest. See võiks olla kogusest sõltuva mahahindluse alus. Väärtuses mõõdetuna näitavad valla enda arvutused, et 29 hoonet moodustavad oluliselt väiksema osa siselaagri koguväärtusest kui ülejäänud hooned. 4 miljoni Norra krooni suurune väärtus kõnealuse 29 hoone eest moodustab natuke vähem kui 1/3 koguväärtusest võrreldes 3,67 miljoni Norra krooniga hoonete eest, mis vald jättis endale, ning 5 miljoni Norra krooniga 11 ülejäänud hoone eest.
            
         
               (62)
            
            
               Erinevad hindamisaruanded, mis on antud juhtumi puhul esitatud ja mida on nimetatud eespool punktides 7 ja 10, toetavad asjaolu, et mitme hoone tervikuna müük võimaldab mahahindlust. Kahele Agdesteini aruandele lisaks märgiti 15. märtsi 2006. aasta hindamises (eespool punktis 29) 10 siselaagri hoone kohta, et mahahindlus vahemikus „15–20 %” oleks kohaldatav nimetatud 10 hoone müümisel ühe tervikuna.
            
         
               (63)
            
            
               Järelevalveamet on seetõttu seisukohal, et teatav kogusest sõltuv mahahindlus oleks seetõttu olnud turutingimustega kooskõlas. Praegusel juhul on raske kindlaks teha, kas mahahindlus oleks võinud olla 15, 20 või 25 %, kuna ajakohased hindamised ja dokumendid puuduvad. Kõiki asjaolusid arvesse võttes ja osutades siselaagri eespool märgitud 10 hoone hindamisele ja tõenäolisele 15–20 % suurusele kogusest sõltuvale mahahindlusele järeldab järelevalveamet, kuigi jääb kahtlevale seisukohale, et sarnane kogusest sõltuv mahahindlus, nagu anti vallale, st 25,64 %, oleks võidud teha sellele, kes ostab 29 siselaagri hoonet 44st.
            
         
               (64)
            
            
               Järgmine küsimus seisneb selles, kas 29 kõnealuse hoone algkulu on võimalik kindlaks teha, lahutades siselaagri väärtusest nende hoonete väärtuse, mida ei müüdud ettevõttele Haslemoen AS.
            
         
               (65)
            
            
               Kirjeldatud meetod tähendas põhimõtteliselt seda, et 29 kõnealuse hoone kohta ei tehtud üksikasjalikku hindamist, kuna oli viiteid, et siselaagri muud osad olid piisavalt kõrge väärtusega tagamaks kogumaksumuse vastavuse valla väidetavale algkulule siselaagri soetamisel. See meetod näib ebakindel ja juhuslik asjaolu tõttu, et kolme eri hoonerühma hinnati erinevate meetodite alusel. Lühidalt öeldes kasutati koondväärtuse aruannet, et teha kindlaks lähtepunkt ehk 12,4 miljonit Norra krooni siselaagri kui sellise algkuluna. Kolme eri hoonerühma edasisel hindamisel oli kõne all oluliselt väiksem väärtus kui 29 hoone koondväärtus ning suurem väärtus määrati hoonetele, mis vald endale jättis, ning 11 ülejäänud hoone eest, mille kohta sai vald pakkumise hiljem. Väiksem väärtus tehti kindlaks ettevõttega Haslemoen AS läbi räägitud hinna alusel ning suurem väärtus tehti kindlaks järgmise ja uuema teabe alusel, mis oli esitatud väärtuse hindamise ja saadud pakkumise kujul.
            
         
               (66)
            
            
               See hõlmas järelevalveameti arvates ilmselget riski, et isegi kui siselaagri väärtuse üldine lähtepunkt oli olnud õige (mida see aga ei olnud, vt eespool), on 29 hoone hind liiga väike, kuna muude piirkondade hilisemas uues hindamises määrati suurem väärtus. Tõepoolest, kui üldse, siis osutavad antud juhul hilisemad ja suuremad väärtuse hindamised sellele, et 12,4 miljoni Norra krooni suurune lähtepunkt oli liiga madal.
            
         
               (67)
            
            
               Seega teeb järelevalveamet järelduse, et 2. mai 2006. aasta hindamises osutatud meetod ei olnud sobilik algkulu ja seetõttu 29 kõnealuse hoone turuväärtuse kindlaksmääramiseks.
            
         
               (68)
            
            
               Nagu eespool märgitud, muudab kõnealuse 29 hoone algkulu hindamise keeruliseks asjaolu, et riigi ja valla vahelises lepingus ei ole selgitatud, kui palju maksis vald siselaagri eri hoonete eest. Selle asemel tasus ta 15,5 miljoni Norra krooni suuruse kindla suurusega summa terve siselaagri eest, mis sisaldas eespool viidatud nn 30 % suurust mahahindlust. Siiski tugines see koondväärtus eelnevale kahele esialgse väärtuse hindamisele.
            
         
               (69)
            
            
               Esimene Agdesteini aruanne tugines hoonete individuaalsele hindamisele ning on tegelikult nende ainus ajakohane hindamine. Kuna see hindamine oli alus koondväärtusele, mis omakorda oli alus tegelikule hinnale, mille vald maksis, tegi järelevalveamet järelduse, et esimene Agdesteini aruanne annab individuaalsed väärtused, mida on tarvis kõnealuse 29 hoone algkulu täpseks kindlaksmääramiseks.
            
         
               (70)
            
            
               Kõnealune ostu-müügileping hõlmab siselaagri järgmist 29 hoonet (25): nr 1, 2, 4, 5, 6, 7, 8, 9, 10, 11, 12, 13, 14, 15, 18, 19, 20, 21, 22, 23, 24, 25, 26, 27, 29, 30, (31,) 33, 92 ja 16. Nimetatud hoonete väärtus investori jaoks, nagu on hinnatud esimeses Agdesteini aruandes, on järgmine:
               
                           
                                       1.
                                    
                                    
                                       Valvuriputka:
                                    
                                 
                        
                           180 000
                        
                        
                           Norra krooni
                        
                     
                           
                                       2.
                                    
                                    
                                       Hoolekandemaja, sh bürood, kohvik, kino, kabel jne
                                    
                                 
                        
                           4 200 000
                        
                        
                           Norra krooni
                        
                     
                           
                                       4.
                                    
                                    
                                       Haldus- ja büroohoone
                                    
                                 
                        
                           160 000
                        
                        
                           Norra krooni
                        
                     
                           
                                       5.
                                    
                                    
                                       Rividrilli hoone
                                    
                                 
                        
                           400 000
                        
                        
                           Norra krooni
                        
                     
                           
                                       6.
                                    
                                    
                                       Garaaž
                                    
                                 
                        
                            
                        
                        
                            
                        
                     
                           
                                       7.
                                    
                                    
                                       Haldus- ja büroohoone
                                    
                                 
                        
                           2 000 000
                        
                        
                           Norra krooni
                        
                     
                           
                                       8.
                                    
                                    
                                       Garaaž
                                    
                                 
                        
                            
                        
                        
                            
                        
                     
                           
                                       9.
                                    
                                    
                                       Hospitalihoone
                                    
                                 
                        
                           1 200 000
                        
                        
                           Norra krooni
                        
                     
                           
                                       10.
                                    
                                    
                                       Köögi- ja sööklahoone sõduritele
                                    
                                 
                        
                           1 600 000
                        
                        
                           Norra krooni
                        
                     
                           
                                       11.
                                    
                                    
                                       Köögi- ja sööklahoone ohvitseridele
                                    
                                 
                        
                           4 300 000
                        
                        
                           Norra krooni
                        
                     
                           
                                       12.
                                    
                                    
                                       Barakk
                                    
                                 
                        
                            
                        
                        
                            
                        
                     
                           
                                       13.
                                    
                                    
                                       Barakk, nr 12–13 hinnatakse koos
                                    
                                 
                        
                           2 000 000
                        
                        
                           Norra krooni
                        
                     
                           
                                       14.
                                    
                                    
                                       Barakk
                                    
                                 
                        
                            
                        
                        
                            
                        
                     
                           
                                       15.
                                    
                                    
                                       Barakk, nr 14–15 hinnatakse koos
                                    
                                 
                        
                           2 000 000
                        
                        
                           Norra krooni
                        
                     
                           
                                       18.
                                    
                                    
                                       Garaaž
                                    
                                 
                        
                           150 000
                        
                        
                           Norra krooni
                        
                     
                           
                                       19.
                                    
                                    
                                       Garaaž
                                    
                                 
                        
                            
                        
                        
                            
                        
                     
                           
                                       20.
                                    
                                    
                                       Garaaž
                                    
                                 
                        
                            
                        
                        
                            
                        
                     
                           
                                       21.
                                    
                                    
                                       Remondigaraaž
                                    
                                 
                        
                            
                        
                        
                            
                        
                     
                           
                                       22.
                                    
                                    
                                       Remondigaraaž
                                    
                                 
                        
                            
                        
                        
                            
                        
                     
                           
                                       23.
                                    
                                    
                                       Garaaž
                                    
                                 
                        
                            
                        
                        
                            
                        
                     
                           
                                       24.
                                    
                                    
                                       Gaasi-/bensiinitankla
                                    
                                 
                        
                            
                        
                        
                            
                        
                     
                           
                                       25.
                                    
                                    
                                       Garaaž
                                    
                                 
                        
                            
                        
                        
                            
                        
                     
                           
                                       26.
                                    
                                    
                                       Garaaž
                                    
                                 
                        
                            
                        
                        
                            
                        
                     
                           
                                       27.
                                    
                                    
                                       Garaažid, nr 19, 20, 21, 22, 25, 26 ja 27 hinnatakse koos
                                    
                                 
                        
                           2 700 000
                        
                        
                           Norra krooni
                        
                     
                           
                                       29.
                                    
                                    
                                       Rügemendihoone koos õpperuumiga
                                    
                                 
                        
                            
                        
                        
                            
                        
                     
                           
                                       92.
                                    
                                    
                                       Sidejaoskond, nr 29 ja 92 hinnatakse koos
                                    
                                 
                        
                           450 000
                        
                        
                           Norra krooni
                        
                     
                           
                                       30.
                                    
                                    
                                       Õppehoone
                                    
                                 
                        
                           1 400 000
                        
                        
                           Norra krooni
                        
                     
                           
                                       31.
                                    
                                    
                                       (Kuur)
                                    
                                 
                        
                            
                        
                        
                            
                        
                     
                           
                                       33.
                                    
                                    
                                       KO-hoone, õppehoone
                                    
                                 
                        
                           400 000
                        
                        
                           Norra krooni
                        
                     
                           
                                       16.
                                    
                                    
                                       Katlamaja
                                    
                                 
                        
                           700 000
                        
                        
                           Norra krooni
                        
                     
                           Summa:
                        
                        
                           23 840 000
                        
                        
                           Norra krooni
                        
                     
         
               (71)
            
            
               Aruandes ei hinnatud eraldi üksikute hoonete nr 6 ja 8 (garaažid) väärtust. Selle asemel hinnati neid koos hoonega nr 45 (kombineeritud haldushoone koos laoruumide, büroode ja töökodadega, mis ei sisaldu ostu-müügilepingus ettevõttega Haslemoen AS) koguväärtuses 1,9 miljonit Norra krooni. Hooneid nr 23 ja 24 (garaaž ja gaasitankla) hinnati samamoodi koos hoonega nr 34 (laagri büroohoone, mis ei sisaldunud ostu-müügilepingus ettevõttega Haslemoen AS), mille koguväärtuseks on 800 000 Norra krooni. Küsimus seisneb seega selles, kas osa väärtusest, mis on määratud hoonetele kollektiivse hindamise käigus, tuleks eraldada hoonetele, mille ostis ettevõte Haslemoen AS, ehk neljale garaažile (nr 6, 8, 23 ja 24). See küsimus tõstatati järelevalveameti otsuses menetluse algatamise kohta, millele osutati eespool, milles järelevalveamet kohaldas kõige soodsamat stsenaariumi ja ei võtnud nimetatud hooneid arvesse.
            
         
               (72)
            
            
               Kuigi järelevalveametile ei ole esitatud mingeid tõendeid selle kohta, et nimetatud neli garaaži on väärtusetud, eeldab järelevalveamet, et nende väärtus oli väike, kuna esimeses Agdesteini aruandes otsustati nende väärtus, olenemata selle suurusest, lisada teiste hoonete hindamisse. Seega, võttes arvesse, et puuduvad ajakohased dokumendid, mis tõestaks vastupidist, ning eeldusel, et väärtus on igal juhul väike, ei lisa järelevalveamet nendele neljale hoonele kindlat väärtust siselaagri asjakohaste osade hindamisel.
            
         
               (73)
            
            Kõnealuse 29 hoone koguväärtus, nagu hinnati esimeses Agdesteini aruandes, on kuni 23 840 000 Norra krooni. Nagu eespool märgitud, anti vallale niinimetatud 30 % suurune mahahindlus (26) siselaagri väärtusest esimeses Agdesteini aruandes. Kuna järelevalveamet leiab selle juhtumi tingimusi arvesse võttes, et sarnase allahindluse andmine ettevõttele Haslemoen AS oli õigustatud, on 29 hoone kohandatud väärtus kõnealuse aruande kohaselt 
                  17 727 424 Norra krooni. Koondväärtuse meetodi kohaldamisel oli algkulu vallale kõnealuse 29 hoone soetamisel 8 863 712 Norra krooni.
         
               (74)
            
            
               Võttes arvesse, et järelevalveamet nõustus, et riik müüs Haslemoen Leiri Våleri vallale turuväärtusega, nõustub ta, et 8 863 712 Norra krooni oli valla algkulu hoonete soetamisel ning see oli vajalik viide turuväärtusele.
            
         
               (75)
            
            Selle alusel järeldab järelevalveamet, et müük ettevõttele Haslemoen AS 4 miljoni Norra krooni eest sisaldas riigiabi kuni 
                  4 863 712 Norra krooni.
         
               (76)
            
            
               Vald palus järelevalveametil võtta arvesse ka hinda vähendavaid elemente, näiteks maapinna võimalikku reostust ja ettevõtte Haslemoen AS kohustust võimaldada õppehoone tasuta kasutamist ühe aasta jooksul. Siiski ei ole esitatud ühtki konkreetset ajakohast ega hiljem koostatud dokumenti, mis sisaldaks neid väidetavaid hinda vähendavaid elemente ja mõju, mida nad on hinnale väidetavalt avaldanud.
            
         
               (77)
            
            
               Maapinna reostusega seoses nõustub järelevalveamet, et see on üsna tõenäoliselt võimalik, võttes arvesse, et laagrit on alates 1950. aastatest kasutatud sõjalistel eesmärkidel.
            
         
               (78)
            
            
               Järelevalveamet on sellega seoses märkinud, et esimeses Agdesteini aruandes nimetati konkreetsemalt siselaagri maapinna võimalikku reostust maa-aluste kütuse- ja naftapaakide tõttu. Seda ei võetud väärtuse hindamisel siiski arvesse. Alhaug/Bakke koostatud väärtuse hindamises, mille kohaselt on siselaagri väärtus hinnanguliselt 0 Norra krooni, märgiti nii maapinna võimalikku reostust kui ka võimalikku asbesti sisaldumist hoonetes, püüdmata konkreetselt kindlaks määrata sellega seotud võimalikke kulusid.
            
         
               (79)
            
            
               Sellegipoolest tuletab järelevalveamet meelde, et aruanded võeti aluseks kompromisslahenduse puhul. Seega tuleb eeldada, et hiljem koostatud kompromisslahenduses on arvesse võetud aruande mis tahes hinda alandavat või negatiivset elementi. Tõepoolest ei näe järelevalveamet põhjust täiendavaks hinnaalanduseks mis tahes elemendi või olukorra tõttu, mis oli esimese tehingu pooltele teada. Seda seetõttu, et tuleb eeldada, et selliste meetmete mõju on võetud arvesse koondväärtusega müügihinnas. Oletatakse, et edasimüük algkulu eest hõlmab samasuguseid hinda vähendavaid elemente.
            
         
               (80)
            
            
               Lõpuks osutati riigi ja valla vahelises lepingus selgelt maapinna reostuse võimalusele ja osutati Norra reostusseaduses sisalduvale „saastaja maksab” põhimõttele. Hiljem sõlmitud leping valla ja ettevõtte Haslemoen AS vahel osutas konkreetselt sellele kohustusele ning sellele, et müüja ehk Norra riik vastutab maapinna reostuse eest, mis tuleneb sõjalisest tegevusest. Seepärast ei näe järelevalveasutus põhjust, miks peaks hinda võimaliku reostuse tõttu veelgi vähendama.
            
         
               (81)
            
            
               Valla õiguse kohta kasutada õppehoonet tasuta ühe aasta vältel märgib järelevalveamet, et see oli ostja jaoks uus kohustus, kuna riik ei olnud vallale sellist kohustust seadnud. Seega ei saa eeldada, et see oli sellisel kujul hõlmatud koondväärtuse hinnas. Siiski, kuna puuduvad selle kohustuse majanduslikku mõju, st võimalikku kahju ettevõttele Haslemoen AS toetavad dokumendid, kuna ta ei saa õppehoonet ühe aasta jooksul välja üürida, ei saa järelevalveasutus nõustuda, et sel on hinda alandav mõju.
            
         
               (82)
            
            
               Kohustus oli seotud vaid ühe hoonega ning hinnas oli juba arvestatud sellega, et kogu kinnisvara kohene väljaüürimine oleks keeruline, kuna sellel territooriumil oli juba ülemäära palju rendiobjekte saadaval. Seda rõhutati mõlemas väärtuse hindamises. Lisaks kataks vald osa hoone püsi- ja küttekuludest samal perioodil. Lõpuks osutab järelevalveamet oma eespool esitatud hindamisele, kus ta nõustus, et vald tegi sama suure allahindluse ettevõttele Haslemoen AS, nagu vald ise sai kogu siselaagri omandamise eest. Peale selle ei lisanud järelevalveamet konkreetset väärtust nelja garaaži eest, mis müüdi ettevõttele Haslemoen AS ja mida hinnati koos teiste hoonetega siselaagris, mida ettevõte Haslemoen AS ei ostnud. Seega oletab järelevalveamet, et võimaliku kahju, mis on tingitud sellest, et kooli ei saa välja üürida ühe aasta jooksul alates soetamisest, neutraliseerivad ettevõtet Haslemoen AS soosivad kaalutlused.
            
         
               (83)
            
            
               Eelöeldut arvesse võttes järeldab järelevalveamet, et 29 hoone müük ettevõttele Haslemoen AS ei toimunud kooskõlas turumajandusliku investori põhimõttega. Hooned müüdi hinnaga, mis on turuväärtusest väiksem ja mis sisaldas riigiabi 4 863 712 Norra krooni. Seepärast hindab järelevalveamet järgnevalt seda, kas hoonete müük vastab täiendavatele kriteeriumidele EMP artikli 61 lõike 1 kohaselt.
            
         4.3   Riigi ressursid ja valikuline eelis
   
   
               (84)
            
            
               Riigiabina liigitamiseks peab meetme andjaks olema riik või tuleb see anda riigi ressurssidest. See põhimõte käsitleb kõiki riiklikke tasandeid, sh valdu. Nagu eespool näidatud, olid riigi ressursid asjaga seotud, kuna Våleri vald müüs siselaagri 29 hoonet hinna eest, mis on turuväärtusest oluliselt väiksem. Tehing andis ettevõttele Haslemoen AS valikulise eelise, kuna see saadi lepingu alusel, mille kohaselt ta oli ainus hüvitisesaaja.
            
         4.4   Konkurentsi moonutamine ja mõju lepinguosalistevahelisele kaubavahetusele
   
   
               (85)
            
            
               Väljakujunenud kohtupraktikast (27) selgub nimetatud sätetega seoses pelk asjaolu, et abi tugevdab ettevõtte positsiooni võrreldes teiste ettevõtetega, kes on konkurendid EMP-siseses kaubavahetuses, mille tõttu avaldab see mõju EMP-sisesele kaubavahetusele. Järelevalveamet tuletab meelde, et kõnealused hooned hinnati ja osteti vastavalt väärtusele investori joaks, st tulevase renditulu väärtuse alusel. Kinnisvarasse investeerimine selle ettevõtetele väljaüürimise eesmärgil on EMP-sisene majandustegevus, mis toimub Norras paljudest EMP-riikidest pärit turuosalistega. Seoses konkreetse abisaajaga: ettevõte Haslemoen AS tegutseb Norra riikliku äriregistri (28) andmetel hotellide, motellide ja restoranide valdkonnas (29). Ettevõte peab siselaagris hotelli Haslemoen Hotell ja üürib välja hooneid Norra riigile varjupaigakeskuse jaoks. Kõigi nimetatud valdkondade puhul tuleb ettevõtet Haslemoen AS pidada konkureerivaks teiste sarnaste ettevõtetega Norras ja samuti teistes EMP riikides. Seetõttu on meetmel konkurentsi moonutav mõju ja see mõjutab lepinguosaliste vahelist kaubavahetust.
            
         4.5   Järeldus riigiabi olemasolu kohta
   
   
               (86)
            
            
               Eespool nimetatud leide arvesse võttes järeldab järelevalveamet, et 29 hoone müük ettevõttele Haslemoen AS sisaldas riigiabi summas 4 863 713 Norra krooni.
            
         5.   MENETLUSNÕUDED
   
               (87)
            
            
               Vastavalt protokolli nr 3 I osa artikli 1 lõikele 3 tuleb EFTA järelevalveametit teavitada piisava aja jooksul, et võimaldada järelevalveametil esitada märkuseid mis tahes abi andmise plaanide kohta. Asjaomane riik ei tohi kavandatud meetmeid jõustada enne, kui menetluse käigus on jõutud lõplikule otsusele. Norra ametiasutused ei teavitanud järelevalveametit 29 hoone müügist Våleri vallalt ettevõttele Haslemoen AS. Järelevalveamet teeb seetõttu järelduse, et Norra ametiasutused ei täitnud oma kohustust vastavalt protokolli nr 3 I osa artikli 1 lõikele 3.
            
         6.   ABI KOKKUSOBIVUS SISETURUGA
   
               (88)
            
            
               Norra ametiasutused ei ole esitanud väiteid selle kohta, et tehinguga hõlmatud riigiabi võiks pidada siseturuga kokkusobivaks riigiabiks.
            
         
               (89)
            
            
               Abimeetmed, mis on sätestatud EMP lepingu artikli 61 lõikes 1 ei ole enamasti kokkusobivad EMP lepinguga, välja arvatud juhul, kui neid võib lugeda erandiks EMP lepingu artikli 61 lõigete 2 või 3 alusel.
            
         
               (90)
            
            
               Artikli 61 lõikes 2 tehtud erand ei kohaldu kõnealusele abile, mille eesmärk ei ole saavutada ühtki kõnealuses sättes loetletud eesmärkidest. Samuti ei kohaldu praegusele juhtumile EMP lepingu artikli 61 lõike 3 punktid a ega b. Lisaks ei saa kõnealune piirkond, kus vara asub, abi piirkondliku abi raames EMP lepingu artikli 61 lõike 3 punkti c tähenduses.
            
         
               (91)
            
            
               Seetõttu on järelevalveamet seisukohal, et hindamise aluseks olev tehing ei ole õigustatud EMP lepingu riigiabi sätete kohaselt.
            
         7.   ABI TAGASINÕUDMINE
   
               (92)
            
            
               Kuna ettevõttele Haslemoen AS anti 4 863 713 Norra krooni suurune abi, ilma et sellest oleks teavitatud järelevalveasutust, on tegu ebaseadusliku abiga järelevalve- ja kohtulepingu protokolli nr 3 II osa artikli 1 punkti f tähenduses. Järelevalve- ja kohtulepingu protokolli nr 3 II osa artiklis 14 on sätestatud, et järelevalveamet peab otsustama, kas ebaseaduslik abi, mis ei ole kokkusobiv riigiabi eeskirjadega EMP lepingu kohaselt, tuleb abisaajatelt tagasi nõuda.
            
         
               (93)
            
            
               Järelevalveamet on seisukohal, et mitte ükski üldpõhimõte ei välista praegusel juhul tagasinõudmist. Vastavalt väljakujunenud kohtupraktikale on ebeseadusliku abi kaotamine tagasinõudmise teel loogiline järeldus avastusele, et abi ei ole seaduslik. Seega ei saa ebaseaduslikult antud riigiabi tagasinõudmine eelnevalt kehtinud olukorra taastamise eesmärgil olla põhimõtteliselt ebaproportsionaalne EMP lepingu riigiabiga seotud eesmärkide suhtes.
            
         
               (94)
            
            
               Sellest tulenevalt kaotab abisaaja abi tagastamisega eelise, mis tal oma konkurentide ees turul oli, ning abi andmisele eelnenud olukord on taastatud (30). Abi tagasinõudmise ülesandest tuleneb ka see, et üldjuhul, kui ei esine erakorralisi asjaolusid, ei saa järelevalveamet ületada oma kaalutlusõiguse piire, kui ta nõuab, et EFTA liikmesriik ebaseadusliku abi tagasi nõuaks, kuna abi tagastamise eesmärk on üksnes taastada endine olukord (31). Peale selle, pidades silmas järelevalveameti poolt järelevalve- ja kohtulepingu protokolli nr 3 kohaselt riigiabi üle teostatava järelevalve kohustuslikku laadi, ei või abi saanud ettevõtjatel tekkida põhimõtteliselt õiguspärast ootust, et abi on seaduslik, välja arvatud juhul, kui see on antud kooskõlas nimetatud protokollis sätestatud menetlusega (32). Antud juhul puuduvad erandlikud tingimused, mis oleks abisaajatele kaasa toonud õiguspärased ootused.
            
         
               (95)
            
            
               Lubamatult antud 4 863 713 Norra krooni suuruse riigiabi sissenõudmine peaks sisaldama liitintressi kooskõlas järelevalve- ja kohtulepingu protokolli nr 3 II osa artikli 14 lõikega 2 ning järelevalveameti 14. juuli 2004. aasta otsuse nr 195/04/COL artiklitega 9 ja 11.
            
         8.   JÄRELDUS
   
               (96)
            
            
               Järelevalveamet järeldab, et Norra ametiasutused on ebaseaduslikult rakendanud kõnealust abi ja rikkunud sealjuures protokolli nr 3 I osa artikli 1 lõiget 3.
            
         
               (97)
            
            
               Haslemoen Leiris asuva siselaagri 29 hoone müügiga seotud riigiabi ei ole kokkusobiv EMP lepingu toimimisega eespool nimetatud põhjustel ning tuleb tagasi nõuda alates ostu-müügilepingu sõlmimisest 22. mail 2006. aastal.
            
         ON VASTU VÕTNUD KÄESOLEVA OTSUSE:
   Artikkel 1
   Haslemoen Leiri siselaagri territooriumil asuva 29 hoone müük ettevõttele Haslemoen AS sisaldab riigiabi summas 4 863 713 Norra krooni, mis on kokkusobimatu EMP lepinguga EMP lepingu artikli 61 lõike 1 tähenduses.
   Artikkel 2
   Norra ametiasutused võtavad kõik vajalikud meetmed, et nõuda abisaajalt tagasi abi, millele on osutatud artiklis 1.
   Artikkel 3
   Sissenõudmine toimub viivitamata ning igal juhul nelja kuu jooksul käesoleva otsuse tegemisest ja riigisisese õigusega ette nähtud menetluste kohaselt, kui need võimaldavad otsuse otsekohe ja tõhusalt täita. Sissenõutavalt abisummalt arvestatakse intressi ja liitintressi alates kuupäevast, mil summa abisaajate käsutusse anti, kuni selle tagasimaksmiseni. Intress arvutatakse EFTA järelevalveameti otsuse nr 195/04/COL artikli 9 alusel.
   Artikkel 4
   15. maiks 2012 teavitab Norra riik järelevalveametit kogusummast (põhisumma ja intressid), mis nõutakse abisaajalt tagasi, samuti meetmetest, mis on võetud või kavatsetakse võtta abi tagasinõudmiseks.
   15. juuliks 2012 peab Norra riik rakendama järelevalveameti otsuse ning abi täies ulatuses tagasi nõudma.
   Artikkel 5
   Käesolev otsus on adresseeritud Norra Kuningriigile.
   Artikkel 6
   Ainult otsuse ingliskeelne tekst on autentne.
   
      Brüssel, 15. märts 2012
      
         
            EFTA järelevalveameti nimel
         
         
            eesistuja
         
         Oda Helen SLETNES
         
            kolleegiumi liige
         
         Sverrir Haukur GUNNLAUGSSON
      
   
   
      (1)  Otsus nr 96/10/COL, mis käsitleb kindlate hoonete müüki Haslemoen Leiris asuva siselaagri territooriumil, avaldatud ELT C 325, 2.12.2010, lk 12 ja EMP kaasanne nr 66, 2.12.2010, lk 1.
   
      (2)  Vt joonealune märkus nr 1
   
      (3)  http://www.stortinget.no/no/Saker-og-publikasjoner/Saker/Sak/?p=21519. Vt samuti kuninglik resolutsioon, 19. detsember 1997 („Avhendigsinstruksen”).
   
      (4)  Toimingud nr 428521 ja 557187.
   
      (5)  Toimingud nr 458897, 458902 ja 458903 (esimene Agdesteini aruanne).
   
      (6)  Aruande kohaselt on „väärtus investori jaoks” eeldatav turuväärtus investorile, kes kavatseb üürida hooned välja tasu eest. „Väärtus investori jaoks” on samuti väiksem „väärtusest kasutaja jaoks”, mille näol on tegu turuväärtusega ostja jaoks, kes kavatseb neid hooneid kasutada oma tarbeks. Aruandes on esitatud mõlemad väärtused.
   
      (7)  Toiming nr 428521, järeldus 16 (Alhaug/Bakke aruanne).
   
      (8)  Storskjæreti väärtus hinnati 12 miljonile Norra kroonile.
   
      (9)  Toiming nr 428521, järeldus 3 (teine Agdesteini aruanne).
   
      (10)  20 % allahindlus.
   
      (11)  29 miljonit Norra krooni oli siselaagri väärtus esimese Agdesteini aruande kohaselt ning hõlmas 10 miljoni Norra krooni suurust allahindlust, eeldusel et siselaager müüakse tervikuna.
   
      (12)  Lisaks sellele, et siselaagri koondväärtuseks hinnati 14,5 miljonit, hinnati Storskjæreti koondväärtuseks 13,5 miljonit Norra krooni, haritava maa väärtuseks 8,3 miljonit Norra krooni ja metsamaa väärtuseks 25,2 miljonit Norra krooni. Eelmistes hindamistes tehtud vigade tõttu kohandati Haslemoen Leiri 61,5 miljoni Norra krooni suurust koguväärtust allapoole, 58 miljonile Norra kroonile, sh mahahindlus siselaagri tervikuna ostmisel.
   
      (13)  Vt eespool punkt 8.
   
      (14)  Ettevõtte osanikud olid International Training Centre (48 %), Haslemoen Kultur og Aktivitetssenter (48 %) ja Norsk Trafikksenter (4 %).
   
      (15)  Eelkõige peab täitevkomitee hindama, kas risk oli „mõõdukas”.
   
      (16)  Hooned nr 3, 32, 34, 44 ja 45.
   
      (17)  Esimeses Agdesteini aruandes hõlmas 1,9 miljoni Norra krooni suurune hind samuti kahte garaaži, hooneid nr 6 ja 8.
   
      (18)  Järelevalveametile ei ole esitatud selle pakkumise dokumente. Siiski on vald selgitanud, et see oli viie miljoni Norra krooni suurune suusõnaline pakkumine siselaagri 11 hoone eest (nr 28, 35, 36, 37, 38, 39, 41, 46, 47, 50 ja 93). Samade hoonete väärtus oleks koondväärtuse hindamise kohaselt 3,7 miljonit Norra krooni.
   
      (19)  Kolmandatelt isikutelt ei saadud ühtki märkust.
   
      (20)  Toiming nr 581797.
   
      (21)  Vt eespool punkt 8.
   
      (22)  „Vi tror at markedet ved et samlet kjøp av fire forsåvidt ulike virksomhetsområder vil legge inn en prisreduksjon for bl.a risiko og høyere driftskostnader. Imidlertid vil kjøper fort kunne „snu seg rundt” etter kjøpet og selge f.eks. jorda eller skogen videre enkeltvis, som taler motsatt vei. Det ligger allerede inne ca. 30 % „kvantumsrabatt” i takstene for både bolig og leirområdet, pga samlet salg av hver av disse takstobjekt. Vi tror på en ytterligere verdireduksjon på 20% (- kr12 mill) ved samlet salg av hele leiren under ett, dvs fra kr 58 mill til 46 mill.”
   
      (23)  Vt eespool punkt 8.
   
      (24)  Vt joonealune märkus 4.
   
      (25)  Järelevalveamet märgib, et Norra ametiasutused ei ole selgitanud asjaolu, et lepingus loetletud hoonete arv on 30 ja mitte 29, nagu sellele Norra ametiasutused järjepidevalt osutavad. Siiski on Agdesteini hindamises hõlmatud üksnes 29 lepingus sisalduvat hoonet, samal ajal kui hoonet nr 31 (kuur) ei ole nimetatud. See hoone on edaspidi välja jäetud.
   
      (26)  Vt eespool punkt 8.
   
      (27)  Vt nt kohtuasi 730/79 Phillip Morris Holland BV vs. Euroopa Komisjon [1980], EKL 2671, punkt 11.
   
      (28)  http://www.brreg.no.
   
      (29)  „Drift av hoteller, pensjonater og moteller med restaurant” (Org nr 989636073).
   
      (30)  Kohtuasi C-350/93: komisjon vs. Itaalia [1995], EKL I-699, punkt 22.
   
      (31)  Kohtuasi C-75/97 Belgia vs. komisjon [1999] EKL I 3671, punkt 66, ja kohtuasi C-310/99 Itaalia vs. komisjon [2002] EKL I-2289, punkt 99.
   
      (32)  Kohtuasi C-169/95: Hispaania vs. komisjon [1997], EKL I-135, punkt 51.